Baba oorleef na sy in vlak graf begrawe is; ma vasArgieffoto ’n Pasgebore baba het oorleef nadat sy vir langer as 24 uur in ’n tas in ’n vlak graf begrawe was in Tsomo in die Oos-Kaap. Die babadogtertjie is Maandagoggend by ’n huis in die Xolobe-nedersetting gebore waarna die ma haar begrawe het. Volgens kol. Priscilla Naidu, polisiewoordvoerder, is die polisie Dinsdagmiddag na die nedersetting ontbied nadat ’n plaaslike hoofman sy kommer uitgespreek het oor ’n vrou wat nie meer swanger is nie, maar nie ’n baba by haar gehad het nie. Polisiebeamptes het ’n vlak graf langs ‘n grafsteen in die erf gevind en nadat dit oopgegrawe is, het beamptes op die baba in komberse binne die tas afgekom. Dispatch Live berig die grafsteen is die van die baba se grootouers. Die baba het steeds geleef en is vir behandeling na ’n hospitaal geneem. Die ma is in hegtenis geneem en is onder polisiebewaking vir mediese behandeling na ’n hospitaal geneem. ’n Saak van poging tot moord word ondersoek.